정조 5년
辛丑十一月三十日辰時。上御誠正閣。大臣備局堂上。引見入侍時。領議政徐命善。行知中樞府事洪樂性。行副司直鄭尙淳。漢城判尹鄭好仁。工曹判書徐有慶。兵曹判書李性源。行副司直徐浩修。刑曹判書李命植。禮曹判書金魯鎭。戶曹判書鄭民始。行副司直李柱國。行都承旨嚴璹。漢城左尹李敬懋。戶曹參判蔡弘履。大司諫林蓍喆。副修撰鄭淵淳。右承旨趙時偉。假注書趙衍德。事變假注書李敏采。記注官張顯慶。記事官金鳳顯。以次進伏訖。領議政徐命善曰。日寒轉劇。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。何如。上曰。一樣矣。命善曰。昨進箚子。略陳憂慮之忱矣。今此南殿親享。雖出於聖孝之彌篤。而隆寒躬祼。實不勝下情之焦迫矣。上曰。今年之內。一未躬享。參以情禮。俱極愴缺。且今番享事。若未躬行。則景慕宮酌獻禮。亦不得行。是豈情理之可堪乎。今則可謂進退不得矣。徐浩修曰。南殿親祭。旣有成命。臣不敢縷縷仰瀆。而調候之復常未久。天時之嚴沍。比酷。徹宵將事。易致損節。昨日都提調。旣陳箚子。則臣等。固當趁卽請對。而第有今日賓對之便。故昨未遂誠。今玆敢煩。伏乞亟寢成命。以副區區之望焉。上曰。此是一時勞動。卿勿慮也。命善曰。社壇。則與太廟相距稍間。且春正旣有躬行。祈穀之命。今番省牲之節。不必親行矣。上曰。來春雖有躬祼之命。今又暫行。亦何傷乎。卿之所陳。或慮勞動。而予則謂勞動。則果有行氣之效矣。浩修曰。日寒如此。今於動駕之際。必愼衣襨之節。毋致冒寒之慮。宜矣。上曰。若着毛衣。則運步不便矣。浩修曰。今當動駕經宿之時。內局。當有留院之人。何以爲之乎。上曰。提調則以藥院進。副提調則以奉圭進。果無入直之人矣。以捲草官。差出分提調。何如。命善曰。似無出此人矣。命書榻敎曰。江華留守金燿。內局分提調差下。浩修曰。進御米飮。當以將事前煎進乎。上曰。可矣。予於近日。連服是飮。故果有疏滯之效。卿等亦有進服之效乎。命善曰。伏承下敎。不勝欣幸。而臣亦煎服。則實有益效矣。命善曰。伏聞今番動駕時。兩營留陣。有置之之命。只令摠戎使。率外營入直留陣於通化門外云。軫念軍卒之聖意。臣豈不欽仰。而第伏念經宿動駕。事體自別。宿衛之道。決不當疎虞。兩營留陣。依例擧行。恐不可已。故敢此仰達矣。上曰。然則禁御兩營出番鄕軍。各二哨。一體赴陣。可也。命善曰。在前永禧殿動駕時。御營廳留陣。每在於鞋廛洞前路云。通化門留陣。不無稍遠之慮。今番留陣。亦於鞋廛洞前路。移設。似好矣。上曰。依爲之。出擧條柱國曰。留陣時。禁御兩營。出番鄕軍。各二哨磨鍊。則三營門外營入直軍。似無替代矣。三營門外營入直騎士馬兵。依前出用。何如。上曰。依爲之。出擧條上曰。三營馬軍。以三哨磨鍊。可也。上謂柱國曰。傳語軍。自通化門。連立相望。如前擧行。可也。上謂性源曰。隨駕步軍六哨。其可曰少乎。性源曰。今番動駕時。訓局步軍。只六哨磨鍊事命下。實出於當此凍節。軫恤軍兵之德意。而在前動駕經宿時。本局隨駕步軍。小不下十哨。今此六哨。殊涉太略。敢此仰達矣。上曰。然則以八哨爲之。可也。出擧條上謂魯鎭曰。備局謄錄冊子。幾何修正乎。魯鎭曰。柳誼所錄別單。語甚繁亂。有難抄正。惟當從緊處撰出矣。上曰。事有常格。卿其從長爲之。上曰。玉堂近甚苟艱。今於永禧殿執事。尙未分排云。亦涉可悶矣。命善曰。旣有敍用之命。則差定執事之人。似無苟簡矣。上曰。謂有情勢。尙未出肅。故至有此弊矣。命善曰。本職雖不得肅謝。享事之進參。古有已例矣。上曰。諸執事肅拜前。先詣享所。執尊齋郞。俱以玉堂差定事。分付。敏采承命出傳。命書榻敎曰。他承旨入侍。敏采承命出。與金宇鎭進伏。命善曰。卽見黃海監司李敬養兩度啓本。則以爲水使李潤慶。營將投印申飭事。刑止狀啓。未卽趁時擧行。其罪狀。令廟堂。稟處爲請。繼又以爲。査啓封發之後。潤慶。縮伏俟勘。道理當然。而乃於文報。多費聲氣。揆以體統。萬萬可駭。其罪狀。亦令廟堂稟處爲請矣。當初遲緩。過費分疏。末抄報辭。亦涉輕率。道臣旣以體統請勘。則數遞迎送之弊。有不暇顧。黃海水使李潤慶。罷職。何如。上曰。依爲之。出擧條上曰。監兵使。近無相較之事。而李潤慶。能有此擧。亦屬可尙。今此許施道臣之請。俾尊體面。而亦不無扶抑者矣。命善曰。水使則謂以無罪。道臣則如是狀聞者。非但爲狀啓之遲滯。以其水使論報之牒。至有慨然之說。故執以請罷者。良有是矣。上曰。兵判之意。何如。性源曰。慨然之語。極涉可駭。而遲滯之端。固非水使之罪。自瓮津。距海州爲一百八十里。而量其往來之費。則四日遲滯者。無足怪矣。命善曰。道臣。旣如是狀論。則體統所在。不可無許施矣。上曰。求言之際。儒疏適到。故姑令敷納。而請設通判。願以狀聞者。此是守令之所不可爲。何能以通判而有是事也。命善曰。所謂通判。只是校宮間。設置之論。而果是行不得之事矣。命善曰。卽見竹山儒生朴聖素上疏。則以爲學宮齋任。請得願納。稱以富民。白地勒捧。怨讟于天。一境嗷嗷。創立通判一窠。自其鄕中。次次陞薦。因爲上聞。許以馳啓。官府得失。閭里臧否。亦使通判。書啓爲請。而批旨有令廟堂裁處之命矣。所陳願納之弊。果如其言。則貽羞士子。貽害民間。誠非細故。釐革之方。亶在於另擇齋任。一洗謬習。而至若通判云云。以儒生而冒半刺之號。處校宮而議一邑之政。名實不稱。弊端無窮。其所設置。有難輕議。置之。爲先分付道臣。願納之弊。亟令査櫛。該府如此。則其他列邑。亦安保其必無此弊。一體嚴禁之意。申明知委於諸道。何如。上曰。依爲之。出擧條命善曰。卽見萬頃儒生李性復上疏。則以爲本縣濱海。連經海溢。又於昨年。六百島民。全付於古群山。田結減縮。民戶損失。將至於土盡民散之境。依沃川河東陰竹例。以金堤之延陽馬川二面。劃付於本縣爲請。而批旨有令廟堂稟處之命矣。本縣之殘弊難支。朝廷亦豈不念及。而割地分民。大係更張。有難以邑子之疏籲。遽然許施。令道臣。商量其蘇殘捄弊之策。論理啓聞後。更爲稟處。何如。上曰。依爲之。出擧條命善曰。卽見平安兵使申大謙報備局辭緣。則枚擧宣川府使牒呈。備陳本府民少穀多之弊。仍以爲本營句管東林城餉。一自罷防之後。自歸還分。耗上生耗。各樣公下之外。猶有餘數。本府元還旣多之中。又添此餉耗。邑民難支。良由於此。本營則還穀未捧。殆過萬石。元數漸縮。出耗隨減。許多支放。流來割本之數。已至於近千石之多。自今爲始。宣川所在城餉耗四百五十石。屬之本營。補用於支放不足之數。俾免漸次割本之弊。爲請矣。該府則旣以穀多爲弊。本營則又以割本爲慮。其在折長補短之道。宜有推移變通之政。宣川餉耗四百五十石。依所報。移劃取用事。分付。何如。上曰。依爲之。出擧條命善曰。全羅監司朴祐源。生父年過七十。侍從臣。無可推恩於所後家。則移施生父。自是法意。亦多已例。全羅監司朴祐源推恩之典。令該曹。考例施行。何如。上曰。依爲之。出擧條上曰。完伯之生父。誰也。命善曰。前經歷朴師郁矣。上曰。此是曾經桂坊者乎。命善曰。然矣。命善曰。司僕節目。今方修整持來矣。上曰。旣成節目。則其無後弊乎。命善曰。所入物種。俱有卜定。似無弊於市民矣。上命納節目。時偉跪進。命善曰。司僕多有擧行之事。而內乘田文顯。方帶宣傳官。有難專意察任。內乘田文顯改差。其代令該曹。卽爲口傳差出。何如。上曰。依爲之。出擧條上曰。其代以無他職掌人。差出好矣。命善曰。聖敎。誠好矣。前以田文顯。差出是任者。屢試善爲。故果爲差出。而旣遞之後。實無可代人矣。上曰。邊聖和。又堪此任矣。命善曰。誠宜矣。上曰。尹冕東上疏。卿其見之乎。命善曰。臣果得見。而極涉屑越矣。上曰。觀其疏辭。旣無着落。有若引咎者然。甚可怪矣。命善曰。果然矣。金魯鎭曰。今番親享儀注中。袞龍袍。以絳紗袍。改修正命下。而與元節目有異矣。上曰。今行親祭。故果有此敎矣。魯鎭曰。太廟臘享大祭。省牲器。出宮時服色。依前例。以袞龍袍磨鍊以入。而因特敎。以絳紗袍改入節目。故小駕導駕。亦改以大駕導駕。而今番則永禧殿。將行親享。雖以太廟親享服色磨鍊。此後或値非親祭之時。只有展謁省牲器之命。則服色導駕等節。非可援以爲例。亦恐眩於擧行。依前儀注。以袞龍袍小駕磨鍊乎。敢稟。上曰。依爲之。出擧條鄭民始曰。司僕馬鞍節目。旣已入啓。都下之價。已與本寺提調議定。每年以一千五百兩。自明年輸送。定式施行。何如。上曰。依爲之。出擧條上曰。法鞍所入靑黍紫黍皮。必須除去。專尙朴厚。以取堅固。好矣。命善曰。此不必除減。而俾令着油。則可爲堅久之道矣。上曰。鞍具當以。幾年改造乎。命善曰。仗馬鞍。間一年修改。內殿仗馬鞍寶馬鞍。間三年修改矣。民始曰。藏氷不遠。臣有所仰達矣。大抵氷丁。自是一馱三丁。而近有奸弊多端。不可無一番申飭矣。上曰。頃以氷丁事。有所下敎。而左尹其果申飭乎。李敬懋曰。臣伏奉下敎。益加申飭矣。上曰。氷丁一事。實有奸弊者多矣。民始曰。果然矣。上曰。先朝乙未年。以一馱三丁爲定式。而一丁馱價。至米一升矣。如是之後。或有奸弊。則至有定罪之擧。予亦聞之矣。命善曰。其時果施刑配之律矣。上曰。內氷庫。自是備用於御供。而其數爲一萬八千丁矣。近年以來。初不入用於御供。或翁主郡主房。輸送一二丁。而八月以後。則謂以盡用。必徵納於戶曹。此必是中間消融。而亦係本曹經用之難支矣。前戶判金華鎭。欲矯此弊而未果。不可無一番變通之道矣。命善曰。旣非內用。則如是消融者。甚可怪矣。民始曰。丁數之減縮。亦緣輸入時。用奸而然矣。好仁曰。紫門監。不卽捧納。屢日堆置。故或消或碎。初不滿一萬八千丁。而果有減縮之弊矣。近有自上申飭之敎。故稍勝於前日云矣。上曰。氷丁近入於減省中。故亦有此弊。自明年。爰復舊例。似好矣。民始曰。聖敎誠宜矣。上曰。氷丁。自戶兵曹宣惠廳。以爲擔當者。亦甚可怪。而馱價則乙未年。旣有嚴立科條矣。命善曰。果然矣。民始曰。藏氷不遠。紫門官吏。臣方另飭。至於氷丁。雖以一馱三丁爲準。而伐取之際。每以薄劣不準式者來納。以致點退改備。如是之際。因緣生奸。誠極痛駭。若其嚴飭氷戶。依式浮取。俾無點退之弊。專在於部官。今番則各別董率。痛革舊弊。又若有不善擧行之事則。當該部官。難免罪責之意。出擧條申飭。何如。上曰。依爲之。出擧條上曰。獨戶殘戶之應頉者。俾令免役。實戶見漏者。另加察飭。俾無如前之弊。可也。今若不善擧行。則判尹左尹。必有論責之擧。更加着意也。好仁曰。昨有下敎。故臣等果極力察飭矣。上曰。判尹。以捕廳犯屠事。有所草記。而施以捕將推考之典矣。卿詳言其事實。好仁曰。捕校稱以大將之許給。廳外宰殺。故卽令致捉。則大將終不出給。事關後弊。故不得不草記矣。上曰。捕校何以處置乎。好仁曰。今已放送矣。上曰。旣以牛可還主爲敎。則其所宰殺。便是犯屠。今此放送者。極涉太柔矣。好仁曰。判下中。以明有犯屠。則治以犯科爲敎。故臣果卽放矣。上曰。初見草記。謂以執法。今聞所奏。未免懦弱。何如是前後之判異乎。命善曰。捕校則勘以犯屠。宜矣。上曰。近聞捕廳雖捉偸盜之物。而不爲推給本主云。此是別般申飭者矣。今以牛事觀之。實有是弊。自卿曹。捧甘另飭捕廳。可也。命善曰。聖敎。誠宜矣。上曰。新除捕將。能與人相較。亦足可尙矣。命善曰。年少武臣之能如是者。亦甚無妨矣。上曰。旣下敍用之典。自今以後。可免館官之苟艱矣。命善曰。三司之艱乏。無如近者矣。上曰。古亦然矣。上曰。刑判連日開坐乎。命植曰。無故日則連爲仕進。而受誓戒以後。不得赴衙矣。上曰。備堂中。誰不來參乎。命善曰。具善復適有些故。徐有隣方有所掌事。徐有寧。以兄弟之同參。作爲難進而然矣。上曰。兄弟同參。亦有前例矣。仍命書榻敎曰。備局堂上徐有寧。申飭行公。上曰。知中樞。久得休息。故神色頗勝矣。命善曰。然矣。上曰。俄以都憲事。下敎政院。而旣非實𧏮。且無情勢。則何可以屢事違牌。一不進參乎。好爵則出仕。臺職則厭避者。是豈成說。予知其極非矣。命善曰。都憲之職。古是重任。而吏判處置。亦以是職爲之矣。上曰。若有一分悚惕之心。豈如是一不參賓對乎。命善曰。人於臺職。輒皆厭避。是甚可怪矣。命次對先退。上曰。戶判。明日早爲入來。可也。命宇鎭書傳敎曰。道臣旣以水使罪狀。重請廟堂稟處。揆以事面。宜有扶抑。俄於大臣筵奏。雖不得不從施。本事元無大段。莅任亦云屬耳。不可無參恕之道。營閫之如是相持。亦不害爲各盡其職。前黃海水使李潤慶。特爲敍用仍任。命退。承史以次退出。